Komisijos reglamentas (EB) Nr. 2389/94,
1994 m. rugsėjo 30 d.
iš dalies keičiantis Reglamentą (EB) Nr. 1431/94, nustatantį išsamias importo priemonių, numatytų Tarybos reglamente (EB) Nr. 774/94, taikymo paukštienos sektoriuje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 29 d. Tarybos reglamentą (EB) Nr. 774/94, atidarantį tam tikras Bendrijos tarifines aukštos kokybės jautienos, taip pat kiaulienos, paukštienos, kviečių ir meslino bei sėlenų, išsijų ir kitų liekanų kvotas bei numatantį tokių kvotų administravimą [1], ypač į jo 7 straipsnį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo [2] su paskutiniais pakeitimais, padarytais Komisijos reglamentu (EEB) Nr. 1574/93 [3], ypač į jo 15 straipsnį,
kadangi Komisijos reglamente (EB) Nr. 1431/94 [4] nustatytos išsamios Reglamentu (EB) Nr. 774/94 nustatytos importo sistemos taikymo paukštienos sektoriuje taisyklės;
kadangi siekiant užkirsti kelią spekuliacijai, reikia patikslinti galimybės pasinaudoti sistema sąlygas;
kadangi atsižvelgiant į įgytą patirtį reikia vienu mėnesiu paankstinti paraiškų licencijai gauti teikimo laikotarpį, kad kvotos galėtų būti naudojamos nuo kiekvieno laikotarpio pradžios, o ne nuo jo pirmojo mėnesio pabaigos, kaip yra dabar;
kadangi turi būti žinoma pagal Reglamentą (EB) Nr. 1431/94 importuojamų produktų kilmė;
kadangi šias nuostatas reikia įdiegti kuo greičiau, nors tam tikros priemonės gali būti taikomos ne iškart;
kadangi šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1431/94 iš dalies keičiamas taip:
1. 3 straipsnio a punktas pakeičiamas taip:
"a) pateikiantieji paraiškas importo licencijai gauti turi būti fiziniai arba juridiniai asmenys, kurie paraiškų pateikimo metu valstybių narių kompetentingoms institucijoms gali įrodyti, kad jie dvejus kalendorinius metus iki paraiškos licencijai gauti pateikimo metų importavo arba eksportavo ne mažiau kaip 25 tonas (produkto masė) produktų, klasifikuojamų pagal KN 0207, 160231 arba 160239 kodus. Tačiau nei mažmeninės prekybos įmonėms, nei restoranams, parduodantiems savo produktus galutiniam vartotojui, šios sistemos lengvatos netaikomos.";
2. 4 straipsnio 1 dalies pirmoji pastraipa pakeičiama taip:
"1. Paraiškas licencijai gauti galima pateikti tik per mėnesio, einančio prieš kiekvieną 2 straipsnyje nurodytą laikotarpį, pirmąsias 10 dienų.";
3. Reglamento (EB) Nr. 1431/94 III priedas keičiamas šio reglamento priedu.
2 straipsnis
Šis reglamentas įsigalioja 1994 m. spalio 1 d.
Tačiau 1 straipsnio 2 dalis taikoma nuo 1995 m. kovo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. rugsėjo 30 d.